Čast mi je da vas pozdravim na svečanoj sjednici Senata Univerziteta Crne Gore, kada tradicionalno sumiramo rezultate rada u godini za nama i sagledavamo izazove koji nas očekuju u narednoj.

Istovremeno koristim priliku da izrazim zadovoljstvo postignutim rezultatima, da naglasim uspjehe naših najboljih studenata i naučnika, kao i da istaknem značajna dostignuća naših univerzitetskih jedinica.

U toku ove godine smo završili veoma značajan proces follow up evaluacije Univerziteta od strane Evropske asocijacije univerziteta. Istakao bih posvećen rad radne grupe Univerziteta na izradi samoevaluacionog izvještaja koji je prikazao trenutni presjek stanja u oblastima upravljanja univerzitetom, kvaliteta nastavnog procesa, reformi studijskih programa, razvoja istraživačkih kapaciteta, povezivanja sa društvom, razvoja sistema kvaliteta i internacionalizaciji.

Evaluaciju Univerziteta je nakon toga sproveo međunarodni tim eksperata. Preporuke ovog radnog tima su konstruktivne i moramo ih sprovesti u što kraćem vremenskom periodu, te na ovom putu moramo ostvariti maksimalno zalaganje i koordinaciju.

Kao jednu od najznačajnijih preporuka EUA, započeli smo aktivnosti na izradi Strategije razvoja Univerziteta, koja do sada nije postojala, a kojom ćemo definisati dugoročan pravac razvoja Univerziteta.

Uskoro će biti formirani radni timovi, u čijem sastavu će biti uključeni dekani i direktori, profesori i saradnici, studenti, alumnisti, naučna dijaspora, kao i predstavnici privrednog i javnog sektora.

Ovaj odgovoran posao se bazira na podrobnoj analizi svih aspekata funkcionisanja Univerziteta i njegovim razvojnim potencijalima i treba da rezultira formulisanjem misije, vizije, strateških ciljeva i akcionih planova razvoja Univerziteta.

Nakon usvajanja Strategije, pristupiće se izradi pratećih dokumenata, kao na primjer strategije razvoja svih jedinica, koje će biti osnov za revidiranje postojećih studijskih programa.

Poseban akcenat staviti će se na osnivanju studijskih programa na engleskom jeziku.

Bolja vidljivost i uporedivost u okviru Evropskog prostora visokog obrazovanja i Evropskog istraživačkog prostora su jedan od ključnih prioriteta Univerziteta Crne Gore.

Tako je i u ovoj godini Univerzitet nastavio sa intenzivnim međunarodnom aktivnostima.

Potvrđen je kvalitetan doprinos Univerziteta radu asocijacije univerziteta i istraživačkih centara Jadransko-jonske regije UNIADRION, kojom trenutno predsjedavamo.

Univerzitet je potpisnik Deklaracije univerziteta Jugoistočne Evrope i Zapadnog Balkana o saradnji i zajedničkom djelovanju na području nauke, visokog obrazovanja i transfera znanja.

Imali smo veoma uspješnu godinu po pitanju realizacije postojećih i dobijanja novih projekata, za čiju realizaciju će se dobiti preko dva miliona eura grantova iz evropskih fondova.

Izdvojio bih značajan ovogodišnji uspjeh u pogledu prihvaćenih aplikacija u okviru Programa ERASMUS+, izgradnja kapaciteta u visokom obrazovanju, gdje je Univerzitet dobio 6 projekata, od kojih je u jednom rektorat koordinator, što je značajan pomak u odnosu na prethodnu godinu kada smo dobili svega jedan partnerski.

Izdvojio bih Erasmus + projekat „Reforma doktorskih studija u Crnoj Gori i Albaniji, primjer dobre prakse“, koji se finansira sa blizu 900.000 eura, u kojem je rektorat koordinator projekta.

Projektom je predviđeno da se na Univerzitetu akredituje regionalna doktorska škola na engleskom jeziku za prirodne i tehničko-tehnološke nauke, što predstavlja još jednu od preporuka zadnje follow up evaluacije EUA.

Ove godine, dobili smo i 6 projekta u okviru prvog poziva Intereg IPA programa prekogranične saradnje „Italija Albanija Crna Gora“.

Jednice našeg Univerziteta bile su uspješne i početkom ove godine na konkursima Ministarstva nauke kao što je podsticanje učešća u programima Horizont 2020 i Cost.

O intenziviranoj projektnoj aktivnosti svjedoči i značajno povećanje broja prijava predatih na različite međunarodne i nacionalne pozive.

U ovoj godini proširili smo međunarodnu saradnju potpisivanjem novih bilateralnih ugovora koji našim studentima, profesorima i istraživačima otvaraju brojne mogućnosti za ostvarenje različitih oblika razmjene i saradnje.

Usvojili smo i nova Pravila o međunarodnoj mobilnosti studenata, čime je omogućeno ostvarenje mobilnosti našim studentima na više od 80 univerziteta iz preko 30 zemalja svijeta.

Univerzitet Crne Gore je nastavio da napreduje na referentnim svjetskim listama, kada je u pitanju naučno-istraživački rad.

Tokom ove godine objavljeno je preko 350 naučnih radova u časopisima indeksiranim na Web of Science i Scopus bazama naučnih publikacija, što je sa postojećim radovima koji su uneseni u naučnu bazu Univerziteta rezultiralo ukupnoj brojci od preko 3.000 renomiranih naučnih publikacija.

Dostignuća istraživača sa Univerziteta, valorizovana kroz broj citata na Google Scholar-u, trenutno iznose 70.704 citata, što je povećanje od oko 50.000 citata u odnosu na period kada smo započeli intenzivnu kampanju za povećanje vidljivosti Univerziteta.

Na nagrađivanje doprinosa u segmentu naučno-istraživačke djelatnosti, Univerzitet je izdvojio preko 200.000 eura za autore i najbolje naučnike, sa ciljem stimulisanja nauke i istraživanja na Univerzitetu i promocije naučno-istraživačkih kapaciteta.

Na Univerzitetu tokom prethodne godine u više akademsko ili naučno zvanje promovisano je oko 50 zaposlenih što procentualno čini preko 85 % pozitivno realizovanih procedura za napredovanje, što svjedoči i o pripremljenosti naše akademske zajednice da zadovolji definisane kriterijume napredovanja u akademskoj karijeri.

Značajan broj aktivnosti u prethodnoj godini bio je usmjeren i na povećanje vidljivosti Univerziteta na webu, prvenstveno kroz nastojanja da se rezultati naučno-istraživačkog rada na Univerzitetu učine dostupnim kroz postojeće mehanizme.

Univerzitet je potpisao Berlinsku deklaraciju o otvorenom pristupu nauci, sa ciljem da se naučni i kulturni doprinosi učine dostupnim široj javnosti kroz otvorene baze elektronskih radova, magistarskih i doktorskih teza, i drugog bibliotečkog materijala.

Univerzitetske jedinice organizovale su u godini za nama brojne naučne konferencije, gostovanja referentnih domaćih i stranih naučnika, predavača i eksperata, različite društvene, kulturne i sportske manifestacije i događaje.

Nije izostalo ni učešće naših jedinica, nastavnika i studenata na regionalnim i evropskim naučnoistraživačkim, nastavnim, umjetničkim ili sajamskim smotrama, sa kojih su se vraćali sa novim iskustvima, ali i priznanjima za uspješan rad.

Jedno od takvih priznanja jeste i nagrada za najveća naučna dostignuća u ovoj godini od strane Ministarstva nauke od kojih su dvije dodijeljene naučnicima sa našeg Univerziteta.

Kvalitet doktorskih studija na našem Univerzitetu je prepoznat kroz dodjelu 16 stipendija za mlade istraživače od strane Min. nauke.

Važno uporište Univerziteta u razvoju i primjeni naučne misli predstavljat će i novi Institut - Centar izvrsnosti za istraživanja i inovacije, kao 22. organizaciona jedinica na našem Univerzitetu.

Osnivanje Instituta proisteklo je iz projekta Centar Izvrsnosti BIO ICT podržanog od strane Ministarstva nauke putem kredita Svjetske banke. Nakon usvajanja izmjena Statuta, očekujemo ubrzo i raspisivanje konkursa za izbor direktora ove jedinice.

Svakako jedna od najznačajnijih aktivnosti Univerziteta u ovoj i narednoj godini se odnosi na realizaciju projekta uspostavljanja prvog Naučno-tehnološkog parka u Crnoj Gori, koji zajednički realizuju Vlada Crne Gore i Univerzitet, a koji će omogućiti objedinjavanje inovativnih, naučnih, preduzetničkih i privrednih kapaciteta u Crnoj Gori.

Kako bismo dodatno osigurali kvalitet istraživačkih publikacija studenata, nastavnika i istraživača, počeli smo sa primjenom iThenticate softvera za prepoznavanje plagijata.

Cilj nije samo prevencija pojave plagijarizma, već prije svega unapređenje akademskih vještina naučnog pisanja studenata magistarskih i doktorskih studija, kao i stručnih publikacija.

Univerzitet je u procesu sertifikacije za oblast Akademskog integriteta od strane IRFPA - Instituta pri Univerzitetu u Ženevi.

U toku je izrada i seta dokumenata pod nazivom IP policy kojima se definise kompletan koncept, pravila i postupci zaštite prava intelektualne svojine na Univerzitetu.

U cilju poboljašanja materijalnog statusa zaposlenih na Univerzitetu, pokrenuli smo inicijativu za izmjenu Kolektivnog ugovora, kojom bi se koeficijenti zarada uskladili sa Zakonom o zaradama u javnom sektoru, što će rezultirati u povećanju zarada.

Formirali smo Stambeni fond Univerziteta, kojim će se putem kreditnih aranžmana ili izgradnjom novih stambenih jedinica rješavati stambene potrebe zaposlenih.

Univerzitet je učestvovao u mnogobrojnim društverno odgovornim aktivnostima, među kojima bih istakao zajedničku akciju sa Kancelarijom za evropske integracije u okviru koje je zasađeno 140 sadnica u kampusima našeg Univerziteta, obilježavajući 140 godina od priznanja nezavisnosti Crne Gore na Berlinskom kongresu.

Univerzitet je otpočeo saradnju sa našom naučnom dijasporom sa ciljem poboljšanja kapaciteta za obavljanje naučne, stručne, obrazovne i kulturne djelatnosti, povećanja međunarodne vidljivosti i prepoznatljivosti.

Radimo i na razvoju znanja i vještina naših studenata radi njihovog bržeg zapošljavanja, u čemu značajan doprinos daju nastavne baze. Zato je partnerski odnos sa privredom i javnim institucijama od presudne važnosti.

Studentski parlament Univerziteta bio je domaćin studentskim liderima iz 39 država Evrope, koji zastupaju interese 20 miliona budućih akademskih građana u svojim državama. Skupština Evropske studentske unije najveći je studentski događaj organizovan u Crnoj Gori.

Univerzitet je finansijski konsolidovan, i posluje bez gubitaka. U partnerstvu sa Vladom Crne Gore radimo na unapređenju univerzitetske infrastrukture, kako bi naši studenti, nastavnici i istraživači imali što bolje uslove za rad.

Univerzitet je tokom ove godine formirao Razvojni Fond. Iz ovog fonda smo u ovoj godini izdvojili više od pola miliona eura za nabavku neophodne nastavne/laboratorijske opreme koja na pojedinim organizacionim jedinicama nije nabavljana duži niz godina, kao i u adaptaciju objekata. Planiramo da i u narednoj godini izdvojimo značajna sredstva za ovu namjenu.

Ugovor o finansiranju između Univerziteta i Vlade Crne Gore, potpisan ove godine, temelji se na više kriterijuma, uspješnosti Univerziteta u oblasti obrazovanja, nastave, istraživanja, upravljanja resursima, kao i na značaju koji Univerzitet ima kao ustanova visokog obrazovanja u Crnoj Gori.

U ovoj godini smo usaglasili Statut Univerziteta sa Zakonom o visokom obrazovanju što je bila i naša obaveza.

**Uvaženi gosti, poštovane kolege, dragi studenti**

Jasno je da je u prethodnom periodu urađeno dosta, ali i da to nije izgovor da u godini pred nama ne nastavimo sa unapređenjem svih segmenata rada Univerziteta.

Na to nas obavezuje misija koju ova, s ponosom ističemo, najstarija i najkvalitetnija visokoškolska ustanova ima u crnogorskom društvu.

Zato mi je posebno zadovoljstvo što su sa nama danas najbolji profesori i studenti Univerziteta Crne Gore, oni koji su ličnim zalaganjem i kvalitetom zaslužili da budu birani među najbolje i ostanu upisani u anale Univerziteta kao nosioci ovogodišnjih nagrada i priznanja za postignute rezultate.

Čestitam nagrađenim kolegama i studentima u svoje lično i u ime Univerziteta i poželio bih im da ostvare još veće uspjehe u narednom periodu.